9.schôdza NR SR - 2.deň - A. dopoludnia
Dátum: 2010-12-01
Poslanec: Vážny, Ľubomír (SMER - SD)
Druh vystúpenia: Vystúpenie v rozprave

Vážený pán predseda Národnej rady Slovenskej republiky, vážený pán minister, vážené pani poslankyne, páni poslanci, na úvod chcem skonštatovať to všeobecne známe, že tento návrh zákona bol urobený povrchne, pretože v návrhu nie je finančné vyjadrenie vplyvu primiešavania bio zložiek do nafty, ktorý významne znižuje výnos z dane, a tým pádom deformuje svojím spôsobom aj celkové výpočty ohľadne úspory realizovanej týmto vládnym návrhom. Tak isto tu chcem zdôrazniť to, že tento návrh na zrušenie tzv. červenej nafty navyše prichádza len niekoľko mesiacov po tom, čo Európska komisia povolila Slovenskej republike využívať takýto inštitút do konca roku 2012, čo je tak isto s veľkým otáznikom a kontraproduktívne. Čo sa týka poľnohospodárov, pár slov o tom povedal a pozmeňujúci návrh predložil pán poslanec Záhumenský. Čiže, poľnohospodárom sa nebudem venovať, viac by som sa venoval železničiarom, pretože toto postihne aj Železničnú spoločnosť Slovensko, ktorá je čisto štátna spoločnosť a ktorú štát za výkony vo verejnom záujme dotuje. Železničná spoločnosť Slovensko, ktorá realizuje osobnú železničnú dopravu, tento vplyv ju postihne, zvýšenie spotrebnej dane na červenú naftu o 2,3 mil., cca o 2,3 mil. eur, pričom podnik ročne spotrebuje cca 16 mil. litrov nafty a toto je dosah, ktorý ju významne zasiahne. To znamená, že Železničná spoločnosť Slovensko pri zabezpečovaní výkonu vo verejnom záujme na rok 2011 potrebuje bez všetkých opatrení 230 mil. eur, ak sa zrealizujú všetky úsporné ozdravné opatrenia, ak sa znížia niektoré vlakové kilometre, ak sa zvýši cestovné, čo toto je osobitný balík problémov, pretože týmto vyženieme cestujúcich zo železničnej dopravy. A štát sa venoval aj modernizácii, aj venuje modernizácii osobných železničných vozňov. Významne. Investuje tam veľké prostriedky a takýmito krokmi budú chodiť vlaky ešte prázdnejšie, čo je kontraproduktívne. Takže, keď odhliadneme od tohto problému, že týmito tzv. úspornými opatreniami vyženieme cestujúcich zo železničnej dopravy a zvýšime podiel osobnej individuálnej cestnej dopravy, ako aj verejnej hromadnej dopravy autobusovej, čo si myslím, že nie je dobrá koncepcia. Tak, ak odhliadneme tieto problémy a tieto úsporné opatrenia, ku ktorým sa vyjadrujem kriticky, budú všetky uplatnené, ktoré spočívajú v tom zvýšení cestovného a znížení vlakových kilometrov, bude potrebovať Železničná spoločnosť Slovensko 205 mil. eur. Má v rozpočte uvažovaných 150 mil. eur, to znamená zase len štát bude musieť dotovať 55 mil. eur Železničnú spoločnosť Slovensko. A teraz ešte k tomu vplyvom zrušenia zvýhodnenia červenej nafty bude musieť pridať cca 2,3, 2,5 mil. eur, čo si myslím, že zase len štát ide sám proti sebe. Na jednej strane zruší túto výhodu pre Železničnú spoločnosť Slovensko a na druhej strane mu zo štátneho rozpočtu bude musieť pridať viac. Čiže, toto si myslím, že nie je koncepčné riešenie, ale nekoncepčné riešenie a treba sa nad ním určite zamyslieť, a preto by som chcel vyjadriť podporu k tomu pozmeňovaciemu návrhu, ktorý tu bol predložený, aby ostalo zvýhodnenie červenej nafty v pôvodnom znení. Na záver len trochu kriticky na pána spravodajcu, lebo povedal to nedopatrením a aby nevznikli pochybnosti, samozrejme, to nedopatrenie sa môže stať, ale to, aby nevznikli pochybnosti, bolo príliš jemné, pretože spoločnú správu, aj mňa ste s tým trošku zamotali, lebo som rýchlo pozeral, čo to je, aká spoločná správa, čiže treba sa vyvarovať takýmto chybám a nie, aby nevznikli pochybnosti, ale aby nebol celý zákon zmetený takýmto chybným krokom. Čiže, bolo to treba vysvetliť jednoznačne, ale bolo to napravené a myslím si teda, že je rokovaciemu poriadku učinené zadosť. Takže, ďakujem za vystúpenie, skončil som.